khistorydata/jeongjo-sjw-relations huggingface dataset:
정조 11년
南鶴聞以司僕寺官員以一二提調意啓曰濟州出來先運年例進上馬八匹歲貢馬二百匹凶咎駑駘二十匹乙巳年停退條年例進上馬八匹凶咎駑駘二十匹合二百五十六匹內十匹船中故失十一匹到中路故失實納馬二百三十五匹禾毛色別單書入而馬匹率多體少品劣已是可駭而其中年例馬所重尤爲自別則盡誠擇封事理當然亦未免玄黃骨立所見駭異揆以事體誠極駭然當該封進濟州牧使爲先從重推考至於瘐瘠病傷中路淹滯專由於沿路各邑不善喂養趁不替軍之致此弊亦不可不嚴飭三道沿邑守令竝推考警責何如傳曰允
정조 11년
趙衍德以禁衛營言啓曰依下敎南營入直軍及把守軍等處設粥分饋之意敢啓傳曰知道
정조 11년
趙衍德以禁衛營言啓曰依宣傳官金益彬口傳下敎慶熙宮宮墻本營字內頹圮四處內未及始築二處把守軍各二名將校二人率領依前把守而半築二處把守將卒盡數撤罷事涉疎虞軍則還入直所將則仍留警巡之意敢啓傳曰知道
정조 11년
趙衍德以禁衛營言啓曰依標信宣傳官李身敬口傳下敎明日銅龍門當次入直軍一百七名內二十名本處替代入直其餘八十七名及御營廳新營當次入直軍二十名合番與延和門入直軍替直出宮時該將官領赴訓鍊都監都領陣還宮後各還直所之意敢啓傳曰知道
정조 11년
趙衍德以御營廳言啓曰依標信宣傳官李身敬口傳下敎本廳新營當次入直鄕軍二十名除出明日定送禁衛營與延和門入直軍替直而還宮後還入新營直所之意敢啓傳曰知道
정조 11년
南鶴聞以義禁府言啓曰慶尙前左兵使姜五成蔚山前府使沈公藝等拿問嚴處事傳旨啓下矣姜五成時在任所依例發遣府都事交龜後拿來沈公藝亦在任所發遣府羅將拿來何如傳曰允
정조 11년
吏曹判書吳載純疏曰伏以臣千萬夢想之外忽伏奉恩旨以臣爲吏曹判書者噫嘻此何事也天官之長卽古冢宰之職權衡人物進退百僚治化之汚隆世道之興替係焉爲任莫重其責至大其非人人而冒居也明矣噫臣久侍邇列其本末伎倆不待臣覶縷煩陳而日月之明已洞燭無餘則今玆之命何爲而遽及於臣身哉臣誠驚惶震慄直欲鑽地而不可得也竊伏念臣昏鈍庸愚百不猶人不足備數於聖朝任使之列而偏蒙我殿下不世之恩庇覆而敎導之拂拭而拔擢之前後踐歷罔非踰溢涯分河海之洪恩未報萬一孤負之罪戾徒積丘山臣夙夜焦憂如臨淵谷惟以力避權要之榮塗粗守謹拙之家風無犯滿盈之戒冀免顚躓之災庶幾以是爲不報之報斷斷此心鬼神鑑臨臣焉敢誣也而今此銓衡之職忽縻於臣此殆天所以增其孤僨之罪而促其覆顚之殃也若夫人器之千不近萬不似不但臣自知之甚明抑亦通朝之所共知以言乎藻鑑則至昏至迷無以辨別賢愚以言乎聞見則至寡至陋無以甄敍庶僚氣力巽軟而不足以激濁揚淸知識謬迷而不足以恢公屛私且臣於本曹曾不歷試銓注之法殆若聾瞽每政眼出雖一寓目而至於節次排比全未經心而曉諳如是而其可擬議於是職哉而況中批特授實非常格自殿下臨御以來尤嚴官人之方前後膺是恩者蓋未多有焉雖使望實具隆者猶且逡巡矧如臣之至庸極陋實出人望之外者乎臣若含恩畏義抗顔冒進則是內負素心上孤聖簡陷大戾而必無幸矣其爲仰累則哲之明當如何哉此臣所以寧被方命之誅不敢爲承膺之計者也噫臣之頂踵毛髮實非臣有則夷險燥濕所不敢擇而一日之內屢違召命飭敎荐下迷不知動致煩聖上深夜酬應雖緣萬不獲已臣罪至此誅殛猶輕情窮勢蹙求死不得懸牌闕外席藁俟勘入侍之命遽下此際繼有開政之敎責以義分辭意截嚴臣於此他不暇顧顚倒詣閤逃遁不得遂至張皇出肅冒昧行政俯仰慙恧人謂斯何今若諉以已膺晏然仍據則臣雖淟涊亦有一分省覺豈忍爲此也且臣於前席躬承聖諭丁寧懇惻逈出尋常若嚴父之詔迷子有足以孚豚魚而感木石臣感激震越益不知死所也若使臣苟有毫分可以堪承則豈敢不思所以少答委畀之聖意而復爲辭巽之計也左右揣摩百爾思量實萬萬不敢承不可堪則惟願早被斥退無至久玷名器僨敗國事耳以是血祝方寸煎熬晝而忘餐宵而失寐聖明在上臣何敢一毫飾詐哉況臣於頃日都憲承宣之望俱有做錯之失政注格例何等重大而纔行初政昏謬莫掩此又臣難冒之一端也玆於召牌之下承膺無路隨詣闕下敢陳肝膈之懇仰瀆崇嚴之聽伏乞天地父母亟賜鐫改臣銓衡之任以卒終始生成之澤千萬幸甚臣無任屛營祈懇之至答曰省疏具悉取於卿者卿之規模不踰繩尺庶可鎭服卿其勿辭行公無負特簡之意
정조 11년
司直鄭好仁疏曰伏以臣偶患毒痢兩朔危篤近始向減而登溷猶頻眞元大脫氣息奄奄無路蠢動之狀卽衆所共知者也日前太廟景慕宮展謁時寶劍之任得蒙恩點而氣促股戰自强不得扶曳隨參於駕後莫重侍衛至使同僚替行惶蹙震悚尙今靡已此際見差文禧廟慰安祭初獻官受香在卽卽今日臣子之粗伸情禮惟在於駿奔一事如有可强之勢焉敢言病第目下症形雖於房闥之內僅能起動束帶趨簉已無其望身且不潔尤何可擬議於享官乎玆敢不避猥越據實仰籲伏乞聖慈俯賜鑑諒亟令該曹趁卽變通俾免公私狼狽仍治臣瀆擾之罪以肅朝綱千萬幸甚臣無任屛營祈懇之至答曰省疏具悉許令該曹付標
정조 11년
丁未七月二十五日卯時上御興政堂都承旨軍士房承旨入侍時行都承旨沈豐之右承旨趙衍德記事官金孝建承膺祖金祖淳閣臣李秉模徐有防徐鼎修鄭東浚尹行任以次進伏訖上命書傳敎曰還宮嚴時刻置之軍兵整齊後待下敎只入正時又命書傳敎曰今日當還宮以此分付命退諸臣以次退出
정조 11년
丁未七月二十五日辰時上還宮入侍時行都承旨沈豐之行左承旨黃昇源右承旨趙衍德左副承旨朴天衡右副承旨李祖源同副承旨南鶴聞記事官金孝建假注書趙台榮記注官承膺祚記事官金祖淳二提學李性源直提學李秉模檢校直閣金憙待敎尹行任以次隨駕上具翼善冠衮龍袍乘輿出廣達門降輿乘輦出興化門詣敦化門外宣傳官出標信解嚴詣協陽門上降輦乘輿入宣化門還內諸臣以次退出
정조 11년
丁未七月二十五日巳時上御誠正閣同副承旨入侍時同副承旨南鶴聞假注書趙台榮記事官李相璜金祖淳以次進伏訖上曰同副曾經承旨乎鶴聞曰一次行公矣上曰爲承旨今爲幾年乎鶴聞曰已爲九年矣命書傳敎曰春秋內禁衛試取許付額外出於收用遐方武士之意而至於今番秋等則聞別將來告之言遠人上來之數甚少云必因晩炎尙爾且阻潦水之致孟朔試取雖是不易之規而此等之時特爲寬限實合闊狹之道今秋等試取退定於來月念間以此知悉俾各未鍊者加鍊未來者上來事分付該廳上曰祭報府持來賤臣承命出持入上命承旨讀奏鶴聞讀奏訖命書傳敎曰觀此宣武祠修改祭報府正位陪位獻官以父子分差塡差之該堂雖極駭然冒赴之獻官亦甚率爾當該吏曹堂上從重推考獻官亦爲推考命退承史以次退出
정조 11년
行都承旨沈豐之坐行左承旨黃昇源坐右承旨朴天衡坐左副承旨沈命德未肅拜右副承旨洪仁浩坐直同副承旨南鶴聞坐注書金孝建仕直一員未差假注書趙台榮仕事變假注書張錫胤仕
정조 11년
藥房都提調臣洪樂性副提調沈豐之啓曰駕臨魂宮親行奠酌伏惟聖懷益復難抑多日移次早朝回鑾伏未審夜間聖體若何今日臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 11년
朴天衡啓曰執義趙錫穆掌令吳著權枰持平沈錬吳彦敎俱在外監察茶時之意敢啓傳曰知道
정조 11년
洪仁浩啓曰分兵曹參議成德朝除拜後過三日不爲出肅依定式推考警責仍卽牌招察任何如傳曰允
정조 11년
南鶴聞啓曰都摠管李文源夜入闕中不爲肅謝卽爲出去事甚未安推考警責何如傳曰允
정조 11년
傳于朴天衡曰大臣備局堂上引見
정조 11년
傳于沈豐之曰都承旨與錦城尉禮曹判書入侍
정조 11년
傳于洪仁浩曰今見論思錄卽故承旨奇大升筵席奏啓之語也觀於序跋可知近始重刋而其數陳昌言扶護善類之功撫卷三復豈勝欽賞生而遭遇聖明展盡所蘊歿而至命史官裒錄啓語盛矣盛矣今因耽看是書不覺夜已闌而燭屢跋大勝於夜對十度且於年前手抄四七往復源流命名曰四七續編有時披閱爲益不少況是書之尤有關於治體者乎其在曠感之意豈無示意之擧遣禮官致祭於本家其奉祀孫問名初仕調用事分付該曹
정조 11년
吏曹口傳政事司僕主簿李榏
정조 11년
傳于沈豐之曰軍士房承旨入侍
정조 11년
傳于洪仁浩曰江界蔘弊旣令別般爛議稟處有司諸堂與曾經道伯爛加相議待歸一仍又就議大臣必究蘇弊祛瘼之方以聞若或循例漫漶則是朝庭欺江邑之民也不欲爲此失信之擧令廟堂以此知悉
정조 11년
朴天衡啓曰卽者議政府錄事來言曰右議政兪彦鎬筵敎之下萬萬震懍求死不得走伏金吾門外恭竢鈇鉞之誅云仍納命召何以爲之敢稟傳曰泛言時象之至此旣無指的之人亦無箚着於大臣則待命果何擧也卿於俄筵又以必欲同其退質言於予予不獨聞之在筵諸臣無不聞之則今此待命之不干於箚語亦可知之然則待命之意終莫曉也安心勿待命卽爲退去事遣史官傳諭仍傳命召
정조 11년
朴天衡啓曰卽者義禁府都事來言右議政兪彦鎬今方待命於金吾門外云係是大臣去就敢啓傳曰知道
정조 11년
朴天衡啓曰卽者議政府錄事來言右議政兪彦鎬以爲雖伏承勿待命之恩諭而罪負自知罔赦衷情轉益震懍有不敢晏然退去仍爲胥命恭竢嚴誅云仍納命召何以爲之敢稟傳曰勿待命事更遣史官傳諭仍傳命召
정조 11년
朴天衡啓曰卽者議政府錄事來言右議政兪彦鎬以爲荐承勿待命之敎而旣不敢晏然退歸有若無罪之蹤亦不敢一向泥首徒抱屢瀆之誅遲逬出城外恭竢處分云仍納命召何以爲之敢稟傳曰朝筵云云不指的又不箚着俄批言之以予言謂可徵則寧有此出郭之擧乎卽爲入城事遣史官傳諭
정조 11년
記注官李宗烈啓曰臣敬奉聖諭馳往傳諭于東部仁昌坊契議政府右議政兪彦鎬所住處則以爲臣自犯罔赦之罪祗俟鈇鉞之誅乃蒙聖慈曲賜涵貸刑憲不加恩批荐降以至史官遠辱於城外泥首之地不知負罪賤臣何以得此驚惶感激益無所措噫受恩如臣在古亦罕而只緣臣不忠無狀不惟不能仰體乃反自速罪戾撫躬顧心若無所容跼天蹐地求死不得玆伏奉聖諭之諄至臣雖愚迷豈不知指導之聖意而自惟罪犯至重情地至隘百爾思量不敢爲唐突冒入之計罪上添罪彌增戰慓只自席藁以俟威罰之遄降而已云矣敢啓傳曰卿之此擧可謂無中生有三遣史官一味邁邁如何可挽遐心因三相之次第困我晝不休夜不寢矻矻於勉副敦迫等事誠勞且憊矣卿須安心勿辭卽爲入城事遣史官傳諭仍傳命召
정조 11년
傳于朴天衡曰大臣命召關係何如則日前啓辭漏書尙有問備之擧況於勿胥命批答遺漏取稟以致史官之只傳批旨承宣事萬萬駭然當該承旨李鼎運罷職
정조 11년
傳于朴天衡曰判義禁留待事聞之當該承旨之擧行極爲駭然該房承旨趙衍德罷職
정조 11년
傳于朴天衡曰承旨前望單子入之
정조 11년
承旨前望單子入之沈命德洪仁浩落點
정조 11년
傳于南鶴聞曰新除授承旨牌招察任
정조 11년
洪仁浩以都摠府言啓曰卽者通化門門考郞廳來言司鑰率排設房軍士十五名不得趁門限出去云係是省記外入則不可仍留敢啓傳曰如許草記前所未見該所負持軍人放鑰前未及出去則請罪該掌官員轉稟該房出送可也今以不可仍留結語者極爲駭然草記之摠管捧入之承宣可謂將無同竝遞差係是建陽以西則莊置兵曹近處替令摠府草記者不察甚矣當該入直堂上推考郞廳拿處
정조 11년
傳于洪仁浩曰摠管前望單子入之
정조 11년
摠管前單子入之都摠管鶴林君焴副摠管李世奭落點
정조 11년
傳于洪仁浩曰未肅拜分兵曹參議許遞兵曹堂上前單子入之待下批牌招察任
정조 11년
分兵曹參議前望單子入之蔡緯夏落點
정조 11년
洪仁浩以內醫院都提調意啓曰今日問安提調不可不備員提調李在簡卽爲牌招何如傳允
정조 11년
洪仁浩以弘文館言啓曰副修撰尹序東旣有只推之命與新除授校理沈能翼洪義浩沈晉賢竝卽牌招察任何如傳曰允
정조 11년
洪仁浩以刑曹言啓曰昨日動駕時全羅道咸平居幼學李養直擊錚於衛外故取考其原情則以爲其祖斗三待罪結城縣監猝當戊申賊變而被死一款只由於書目中不去賊號被極刑寧有如許冤枉之事乎乙丑年審理使韓翼謩之奉命非因其祖被刑事審覈之行而數百多士齊聲訟冤於使車之前徵此一款枉死含冤之狀的然無疑李秉常李台重二重臣之稱冤亦出於居在本土之耳聞而手札尙存文正公李縡致書於其門人前郡守趙靖世曰人不可無子今番審理時李結城子鼎禧其父至冤已爲伸理而但未及復官云云其祖被刑苟有一毫可疑士林儒賢之說冤豈如是明白乎審理使別單及兩重臣手書文正公李縡二度手札竝令現納前郡守趙靖世特命召入下詢後其祖斗三特許復官云矣取考曹上文書則養直爲其祖斗三前後擊錚或上言至於四次之多自臣曹連爲仰請勘配之典而以天地覆燾之德不刑不配只爲勿施逐送則事當感祝屛伏不敢更瀆且況今三月因渠擊錚有發遣郞官問議領相草記之命故依傳敎收議大臣草記矣批旨內其在審愼之道終難輕決待大臣造朝後日賓對時更爲稟處可也事傳敎則此是未決之案在渠道理固當感激惶懼伏俟處分不敢以遲速等待更出瀆擾之計而一籲再籲屢煩天聽揆以紀綱萬萬痛駭不可以事係爲先置而不罪原情勿施養直遠地定配以懲日後何如傳曰允此是未結末之事姑爲放送可也
정조 11년
洪仁浩以刑曹言啓曰昨日動駕時平安道安州居幼學咸碩柱擊錚於衛外故取考其原情則以爲其傳來田畓四十餘結在同邑而百餘年前盡爲江落泥生於博川靑山筒號稱中島也成陸作畓而安博民人以此爭訟二去辛未同州人羅殷亨擊錚行査中島四十餘結判下決得傳子傳孫無弊耕食矣明禮宮田畓號稱奉先筒漏盈筒兩處而元無片土江落變易之事而乃於壬寅年宮差李震昌以江落泥生樣持公文下來中島四十餘結謂以宮土沒數奪取故民人等呈于營邑又擊錚上言到今未推而震昌濫執土地一倂搜括之時渠之世傳土地都歸於無主之地今屬壯勇衛廳而本道査報只論震昌濫執結數民畓見奪不爲枚擧此旣屢百年世傳之地量案文券昭然俱在而乃被見奪於震昌終爲公廳之永屬此實萬萬冤枉渠等之所失四十餘結土地取考前後文案且與震昌頭面辨別俾雪屢百民戶多年失土枉被剝割之冤云矣玆事甲辰夏間安州民人吳德采等來呈本曹其招以爲明禮宮所屬漏盈奉先兩筒田畓本州田案所付者不過爲二十八結零而宮差之稱以此邊江落彼邊泥生數外加結勒執民畓云宮差招則以爲漏盈筒爲十八結奉先筒爲六十四結昭載於御覽成冊及戶曹摠案而年年江落泥生彼邊云云互相爭訟其時參判臣李亨逵取考戶曹田案則該宮所管漏盈筒十八結奉先筒六十四結明白載錄故奉先筒江落泥生處屬之該宮而狀中諸人照律嚴勘矣同年秋德采又呈上言自備局覆啓行査則伊時道伯鄭民始別定査官逐庫摘奸果是奉先筒之對案泥生處故依前屬之該宮後結數詳載本州摠案事論列狀聞自臣曹依狀請決給該宮吳德采依律重勘之意覆啓蒙允今因碩柱之擊錚原情取考惠廳査案則今夏因特敎兩筒收稅屬之壯勇衛廳自本廳發關該道詳細査問於屯民輩而遍審打量更加執卜修來成冊宮差李震昌濫稅剝民之狀亦果報來矣設如碩柱之言本是民畓則査問時屯民輩何無一言之稱冤乎且成冊中泥生作畓僅爲三十八結姑未滿該宮所屬六十四結之元數則此後起墾猶多有所推者而今此碩柱瞰其移屬該廳發關行査之擧妄意宮房之見失遂謂此釁之可乘敢售僥倖萬一之計爲此譸張捏合之說乃以頭面震昌出給餘結等語全沒事實換面迭出以至於誣罔天聽之狀誠極痛駭原情勿拖事係四件之外依本律從重嚴勘何如傳曰允雖曰宮土固有剝割之罪宮監李震昌稱名人移送本曹照律定配次方在內需司拘囚中押來決配上言人之乘此時上言者民習萬萬痛駭嚴刑一次放送可也
정조 11년
洪仁浩以刑曹言啓曰昨日動駕時忠淸道洪州元山島居沙工李云大擊錚於衛外故取考其原情則以爲洪州稅穀夥然有大船七八隻然後可以容載上納而船價及後卜米磨鍊比他邑太輕京鄕船隻初不願載之致自本州每年別定五島民人等執捉洋中來去之京鄕船隻仍使船人上納則上納之時輒出無面賣船鬻家重被杖棍侵徵族隣十生九死之故洪州牧勒捉船隻之說騰播八路船人輩之過去本島者每每迤過大洋如避虎穴本島之要路執捉者又不得不出沒大洋遮截爭詰走逐毆傷失手溺沒之患無年無之爲弊滋多如此之際本州稅轂之晩時裝發勢所必至風高臭載比比有之且本州捉船始自正月終至四五月則五島之渙散餘戶廢農失業夙宵痛泣而釐革無路痼瘼轉極自今爲始船價及後卜依隣近邑例更爲磨鍊京外船人皆願裝載則捉船一款不期禁而自止使五島千餘人之性命幸蒙天恩俾不至侵擾散亡之患云矣若如渠供眞有此弊呈訴營邑未爲不可而乃敢以如許猥屑之事肆然擊錚至煩天聽揆以民習誠極無嚴且其原情多違格例雖曰無識下賤亦不可尋常處之其罪狀自臣曹照法嚴勘本事係是民瘼不敢直請勿施者旣有定式下敎令道臣親執詳覈査問本牧船價後卜多寡不齊之由島民船漢推捉互弊之端一一溯究從頭理會深軫矯捄之方務盡兩便之道速卽擧行後形止狀聞事分付何如傳曰允
정조 11년
副修撰臣申馥疏曰伏以臣稟氣最下本無尺寸之長通籍未幾旋蒙拂拭之眷前後叨冒已踰涯分經幄論思尤極濫竽竊自願長依日月之光小答天地之恩而涓埃莫效忱誠徒激矧今逖違之餘獲忝禁直之列欣尺天之昵陪喜象闕之孔邇犬馬微悃一倍耿結第臣私情有萬萬切至者不敢自阻於孝理之下輒此冒死鳴呼惟聖明小垂察焉臣命途險釁幼失所怙惟偏母是依煢煢孑孑形影相隨而臣母夙抱貞疾年齡向衰居常沈頓無異篤老臣又忝跡朝端旅食京洛離膝之時多反面之日少定省久曠莫慰門閭之倚望鄕信每接輒覺方寸之擾亂臣終鮮兄弟且傷孤貪徒抱懷橘之願未效負米之勞菽水之養每患告罄藥餌之供亦復難繼此實通朝之所共知儕友之所共憐也臣夤緣倖會偏荷寵靈數年之內歷揚華顯於臣身榮耀已極而獨使病母未霑一日之養則人子至情寧不憫急天所覆燾無物不遂日之長短昔人有言臣非不知此時瀆擾極涉猥越而情迫于中言不知裁如蒙聖慈俯垂特恩爰命選部畀臣一小縣得以竭力於奉公之節而仍將廩祿餘資獲遂便養之計則臣至願於斯畢矣伏乞天地父母哀其情而察其懇焉臣無任瞻天祈懇之至謹昧死以聞答曰省疏具悉所請依施
정조 11년
咸鏡道利城居前敦寧府主簿李榏等疏曰伏以竊伏惟我殿下以大舜之聖文王之孝慕寓羹墻志切繼述凡於龍興之遺蹟聖祖之舊居必起敬起孝纔因儒生上言而有德源湧珠里立碑之命又因儒臣所奏而有慶興赤島赤池豎石之敎其爲豐沛之遺民者莫不扶杖而往聽願少須臾無死以見盛擧國家之追遠報本至矣盡矣更何敢有所覶縷而第伏念咸興歸州洞卽桓祖太祖之舊居定宗太宗誕降之地也曾於太祖登極之後建殿于玆地矣累經兵燹殿宇荒廢孝廟戊戌觀察使臣鄭知和重爲建殿顯廟辛丑觀察使臣權堣環殿植松肅廟庚寅觀察使臣趙泰東更加修改揭額以慶興殿者以其翼祖自慶興胥宇於此人謂慶興宅故也只有一名內奴之守直旣無三尺貞珉之表記此道內士民之尋常歎恨而今當太宗大王誕降回甲之丁未尤有所興感起愴之不能自已者也竊伏念永興黑石里卽太祖大王誕降之地而曾有建殿於其地名之以濬源而誕生故基則別無表記矣曾於乙亥太祖誕降回甲之年先大王特以御筆書以太祖大王誕生舊里八字又親製陰記立石其地此實盛擧也今於太宗誕降之年一依黑石里事例立碑於慶興殿址地以表定宗太宗兩聖誕生之基則埒美於誕聖舊里而有光於追遠聖孝矣伏惟赤池之射龍赤島之走馬以其有一時聖跡之留在而猶尙表記況此慶興殿旣是兩祖之舊居又爲二聖之誕基則其所重非止如赤島赤池而其地之可表其跡之可記不下於永興之黑石德源之湧珠矣永興旣有豎碑德源將有立石則奚獨於慶興殿無立碑記蹟耶今當赤島赤池湧珠立碑之時而又是太宗大王誕降之歲則歸州洞之立碑記蹟此正其時也臣等俱以璿派後裔誠意尤激不思僭越之罪仰瀆崇聽伏惟聖明裁察焉臣等無任激切屛營祈懇之至謹昧死以聞答曰省疏具悉觀此疏請可謂有據曾在先廟乙亥以國初誕降回甲之年御書碑面親製陰記立石於永興黑石里今年丁未卽太宗朝誕降回甲之歲也立石於咸興歸州舊里政合繼述之擧特從爾等之言當親書立石爾等知悉
정조 11년
正言徐有鍊啓曰請大靜縣爲奴罪人金壽賢更令王府設鞫嚴問依律處致請爲奴罪人河翼龍亟令王府設鞫得情快正王法請金甲島爲奴罪人克觀古金島爲奴罪人克泰泗川縣定配罪人萬赫更令王府嚴鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請還發配所罪人宋迪中亟令王府拿來嚴鞫期於得情請申愷嚴鞫得情施以當律請罪人寧鎭亟令王府設鞫嚴問期於得情快正王章請島置罪人趙時偉亟令王府設鞫嚴問期於得情新除授司諫李身晦時在全羅道全州地正言趙星逵時在忠淸道溫陽地司憲府執義趙錫穆時在慶尙道尙州地掌令吳著時在忠淸道淸州地掌令權坪時在京畿楊州地持平沈銖時在金浦地持平吳彦敎時在竹山地請竝斯速乘馹上來事下諭答院曰不允下諭事依啓
정조 11년
丁未七月二十六日卯時上御熙政堂大臣備局堂上引見入侍時右議政兪彦鎬左參贊金魯鎭兵曹判書李𡊠行副司直鄭昌順刑曹判書尹蓍東漢城判尹李崇祜行副司直徐有大漢城右尹洪秀輔吏曹參判李秉模行都承旨沈豐之行副司直金持默校理魚用謙右承旨趙衍德記事官金孝建李相璜金祖淳事變假注書張錫胤以次進伏訖彦鎬曰雨後涼生屢日離次勞動之餘聖體若何上曰一樣矣彦鎬曰王大妃殿氣候若何上曰一樣矣彦鎬曰惠慶宮氣候若何上曰一樣矣彦鎬曰伏聞日前藥院入侍時下敎顒望之餘不任抑鬱之忱伏未知日來諸節一向平順乎上曰連得平順矣上曰間因事端領左相皆免副卿獨在中書矣彦鎬曰緊急事皆以草記擧行別無稟定之事矣彦鎬曰此慶尙前左兵使姜五成右兵使李延弼北兵使南憲喆狀啓也以爲今秋習操巡點何以爲之而親騎衛馬兵都試依例擧行爲辭矣嶺南則爲軫賑餘民事旣停水操關北則南關習操亦已停止一道之內不可異同今此嶺南北關習操及巡點竝令停止停操之年例爲官門聚點而諸道旣皆停止此亦一體停止至於都試則依例設行之意分付何如上曰依爲之出擧條彦鎬曰此全羅監司沈頤之狀啓也今秋水陸操及營城將巡點竝停止事請令廟堂稟旨分付而本道水陸操旣已停止此狀啓置之何如上曰依爲之出擧條彦鎬曰今日次對備堂中懸病者甚多事體未安衆所共知情病外不進諸堂竝推考至於摠戎使徐有寧則將臣事體有異而無端逡巡尤極未安從重推考申飭行公何如上曰依爲之出擧條彦鎬曰卽見咸鏡監司鄭民始狀啓則枚擧會寧前府使金相玉牒呈以爲本府淸差開市時大國人牛馬料每年容入之數爲千餘石而本府所在會付耳麥只是三百三十一石茂山府所在備局句管私賑耳麥七百石移劃需用而其代以會寧府所在常平廳太三百七十石零折米還報事請令廟堂稟旨分付矣該府耳麥數旣不敷有裕邑相換取用亦多已例依狀請施行之意分付何如上曰依爲之出擧條𡊠曰薄地邊將之必欲厭避已成痼弊前坡知僉使金漢升四月初八日除授六月初五日辭朝七月十六日始到南兵營在京圖遞逗留旣久初不趲程故爲遲滯事甚可駭其罪狀帥臣旣已狀請令攸司稟處該府自當照律重勘而至於該帥臣曲循顔私不爲拿棍督令赴任乃反啓罷適中其願事關後弊不可無警南兵使申㬚罷職何如上曰依爲之規避不赴者卽其地充軍自有先朝受敎且載大典通編不必令攸司稟處依法典施行可也出擧條𡊠曰闕門及城門鎖鑰改造事旣承下敎自臣曹今方始役而城門鎖鑰臣一一取見則其制完固一鎖鑰之重幾至六七十斤似無毁傷之慮聞甲辰年間柳誼以兵曹參議往復於戶曹竝爲新造多費財力云今雖更造未必有勝城門鎖鑰改造一款置之何如上曰依爲之出擧條𡊠曰金鍾元鍾淳兄弟落薦委折招問諸宣傳官則以爲越薦時無鍾元兄弟呼薦之事故未能聞知云行首宣傳官亦以爲今番薦時初無呼薦之事故果未越薦云矣上曰金鍾元兄弟登科已有年數渠輩豈有不知之理必以初不呼薦前期停當而然矣首發是論者更問可也上曰藥房都提調入侍孝建承命出與藥房都提調洪樂性副提調沈豐之偕入進伏樂性等曰勞動旣多聖體若何上曰一樣矣樂性等曰惠慶宮氣候若何上曰一樣矣樂性等曰醫官等待令使之入診何如上曰置之樂性曰向日下敎奉承之後不敢復事煩請而事體至重不可稽緩前期三朔設廳自是國朝舊例而尙未擧行極爲抑鬱矣上曰前期三朔豈有前例乎樂性曰壬申年三月前下設廳之命矣豐之曰今月將晦而尙無下敎雖不設廳如下涓吉擧行之命則便是設廳矣彦鎬曰擧國臣民夙宵顒望亟從藥院之請區區伏望矣上曰肅廟誕降時元無設廳之擧係是重大之事姑觀動靜決之好矣樂性曰臣等豈不知聖意所在而其在重其事之道何可如是遲緩乎設廳雖待下敎爲之而診候之節議藥之道先令藥院擧行似好矣上曰不必如是姑爲置之也樂性曰今日又不得蒙許下情不勝泄鬱之極晦間謹當更請矣上曰來初一番入來好矣上曰近日朝著事卿聞知否樂性曰朝紙所出則臣果見之而兩大臣之事俱似未能盡善矣上曰卿以何事爲未盡乎樂性曰以臣淺短之見雖未詳知得失之何居而僚相之間果不得順便爲之矣上曰都付之胥失之科而領相旣以此事免相故左相亦同其退矣樂性曰右相方登筵而右相之欲同其退似過矣上曰不欲同其退之左相則與同其退必欲同其退之右相則不同其退右相之心似或不安矣然卿於初筵豈不曰卿之處身以卿規模自持不當動於時樣云爾乎前領相固自練達而左相則信心直行卿處兩間宜其調劑而今番箚辭大與初筵所奏有異蓋壬辰年以一望三通事先朝處分極爲嚴截其時則可謂死生關頭而卿不動聲色故知卿操守之牢固矣以今觀之則未免隨衆進退似有動意是豈所期於卿者乎彦鎬曰僚相被譴之事臣亦與聞故按例辭巽之際竊附同其退之義而已而今承下敎委曲懇到惶愧感泣不知仰對矣上曰事端旣異於壬辰而處義欲同於壬辰者豈非不善較量處乎卿志趣本自不下際遇有非他比則到今自持之道固當一如昨年吏判則及今夏卜相之初而日昨尋箚實是意所不到之事矣昨夏殯宮入侍予有所言於卿者卿能記有而不忘否以卿之故亦有此言卿或領會而覺悟耶向來筵席前領相果以二人仰奏故予以爲如此則或不無太偏之嫌乎云爾則前領相以爲無其人不得不如是云予亦不爲挽止者以其冢宰重任不可拘於覓對而苟充故也日前傳敎中略及先事之慮不以爲大不可云者政爲前領相發明之地也原其本情則固知出於公擧而以外面驟看果不無偏係之嫌卿於此獨以爲公平練達云者不但有礙眼之處反不免助瀾之歎予於領相若或待之太薄驅諸罪過則在卿僚寀之義固當營護之不暇如壬辰之同其退也予所以顧護而全保之者果何如也今番之免相亦出於曲諒之意暫時解務予則爲善區處而卿之箚辭是誠意慮之外亦非納約之道予實慨惜也大抵前領相尙無衰老底意以至於有此葛藤雖或有違於舊規如以前望書入則事豈至此而不害爲老練之歸矣樂性曰聖敎至當矣臣則當先退乎上曰唯崇祜曰東郊道路今將待晴修治而役處浩大有難專責於燻造契人不可不助給役丁而坊民則旣承勿用之下敎勢將以軍價從略區劃矣上曰當於何處區劃乎崇祜曰聞戶惠堂之言則長木空石當用戶曹所備置而軍價則例自賑廳上下云矣上曰依爲之出擧條崇祜曰民家頹壓處曾依失火例五間以上抄啓矣今夏因特恩雖一間半間擧被恤典若保之聖德孰不欽仰而第因此而小民或啓倖心屢十間瓦屋可知饒居而或以一二楹毁傷入焉外廊假家初不關有無而或以些少處頹破入焉簷廡壁戶之被傷者亦多求入故各部眩於取捨凡過災可矜者莫烈於火而猶且以五間定式則今此頹戶亦不可全無限節此後全家漂失與頹壓者則一一書啓其外則就其幾間內完少頹多形勢絶矜者詳査以啓之意定式擧行何如上曰依爲之特敎勿拘可也出擧條上曰今見判尹有所下敎事吏曹參判進前可也秉模進伏上曰日昨李在學特除兵參不踰時而首擬於大諫今番則似因吏判之生疎而近來大諫望有若非此莫可者然無乃言論風采允合是職而如是乎於他窠絶不見其檢擬而此窠則隨出隨擬者實莫曉也秉模曰新除之下遽擬他職萬萬不善爲之事矣上曰在學無他罪過只有夏賊時請對之事矣無乃以其請對之罪而欲爲明目張膽之計耶時以禮房承旨不幸當之故其後不行禮房之事雖欲勿告至於目見凶書何以按住乎以此爲罪則誠亦過矣雖自右相言之實有萬萬慨然者自箕伯遞來之後顯有志長之漸若此不已則夏賊之伸冤可立而見也何不自卿請對伸卞夏賊乎此不可專責於卿等皆由予失其鎭安之方致此漸滋之弊矣雖以前領相練達公平之心亦豈無不得自由之歎乎近來章疏之間卿等或見夏賊之聲討乎義理如此世道如此而尙有能國其國而臣其臣者予未之見也卿等之待予固不當若是太薄矣彦鎬曰伏承下敎萬萬震懍不敢晏然前席矣仍退出諸臣以次退出
정조 11년
丁未七月二十六日未時上御重熙堂都承旨與錦城尉禮曹判書入侍時行都承旨沈豐之假注書趙台榮記事官李相璜金祖淳錦城尉朴明源禮曹判書徐有隣以次進伏訖上曰元陵有頉處何如明源等曰前日罅隙處幾盡完好而以手按撫內似空虛故取他精潔土欲爲補空而事甚未安趑且未果矣上曰新土補空恐涉未安雖非新土豈無自然補合之道耶有隣曰雖不用新土庶可補完矣上曰尙未補完似緣油草芚覆蓋之致矣明源等曰然矣上曰莎草已生靑色乎明源等曰然矣上曰丁字閣碑閣何如有隣曰丁字閣微有渗濕之痕故詳察致傷之瓦而莫由拈得似是屢改之際自然生隙而然也碑閣別無致頉矣上敎明源曰卿無異大臣今二十九日與禮判更爲進去善爲修補卽爲復命也仍命書傳敎曰元陵莎草枯損處曾已奉審伊後續聞形止且因潦水爲益於抽靑云如是而去舊莎改排新莎事體反甚未安修改一款安徐更觀前頭似合事宜而係是莫重之役今日特命錦城尉及禮判進去更爲奉審者此也聞其回奏之言果如所料修改姑置之今則頉處完好雖値雨水似不必蓋覆而撤覆時不可只委陵官今日奉審諸臣更爲進去監撤後回奏命明源先退有隣曰章陵丁字閣有頉處修改有前頭擇日擧行之命矣令日官推擇則來八月十五日辰時爲吉云此日卽秋夕祧遷陵寢無秋夕祭享而今番則別爲磨鍊以此日時擧行何如上曰依爲之出擧條有隣曰風落火燒木之自賑廳請得取用多有前例今番湖西安眠島之風落松嶺南四邑鎭之火燒木已有所請得於廟堂者而前領相以風松火木之易歸尾閭生松傍木之混被斧斤頗致先事之慮備郞中解事人另擇分送監斫或標識之意筵稟定奪爲好云故惶恐敢達矣上曰依爲之嶺南則不可付之生手惠郞中該道所管郞廳差送可也有隣曰該廳郞廳旣已發遣則不可付之生手而前郞廳李廷恢昨日政移除蔚山府使今姑仍任使之着意擧行以責成效何如上曰依爲之出擧條有隣曰嶺南漕船節目極其詳備十年限滿後捧米二十石出給該沙工巡統營地方官毋得次知許賣著爲定式明白載錄者可見其激勸沙工竭力漕轉之意也年前本廳倉庫營建時適有一番買用之事而今番守禦廳以保障重鎭爲備鋪板又引惠廳例筵稟請得矣伊後守禦使取考節目旋覺其有違定式欲請還寢而事涉消刻咨且未果云重臣此議旣出守法在本廳宜有申明舊典防塞後弊之擧守禦廳請得嶺南漕船取用一款置之此後則毋論京外各軍門各衙門依節目毋得次知賣買事添載館目永爲令甲何如上曰依爲之出擧條上命書李榏疏批仍命書傳敎曰今聞上疏人李榏以璿派因陵役出六相換後無敦寧見落云如京華人則其間豈不復職乎碑役旣有監董之命不可無職名前主簿李榏令該曹相當職口傳擬入如無窠直閣置處窠作窠擬入命退諸臣以次退出
정조 11년
行都承旨沈豐之坐行左承旨黃昇源坐行右承旨申大謙坐直左副承旨朴天衡坐右副承旨洪仁浩坐直同副承旨南鶴聞坐注書金孝建仕一員未差假注書趙台榮仕直事變假注書尹寅基仕
정조 11년
南鶴聞啓曰合辭方張之時憲府無詣臺之員除在外外大司憲尹師國卽爲牌招何如傳曰允
정조 11년
洪仁浩啓曰大司憲尹師國牌不進執義趙錫穆掌令吳著權枰持平沈洙吳彦敎俱在外監察茶時之意敢啓傳曰知道
정조 11년
傳于南鶴聞曰左承旨入侍
정조 11년
沈豐之啓曰新除授左副承旨沈命德時在原春道江陵任所斯速乘馹上來事下諭何如傳曰許遞自是大家尙未除拜同知申大謙除授牌招察任
정조 11년
洪仁浩啓曰來初一日輪對日次矣敢稟傳曰與前日次留待諸官明日來待
정조 11년
事變假注書張錫胤偕來代以尹寅基爲事變假注書
정조 11년
申大謙啓曰事變假注書尹寅基時無職名令該曹依例付軍職冠帶常仕何如傳曰允
정조 11년
以都摠府寶劍望筒傳于申大謙曰西淸君仍任
정조 11년
傳于申大謙曰工曹判書明日入侍
정조 11년
以校理沈能翼修撰沈晉賢副修撰尹序東牌不進罷職傳旨傳于申大謙曰只推
정조 11년
吏曹口傳政事以兪漢緯爲蔚山府使
정조 11년
兵曹口傳政事以李漢五爲南兵使
정조 11년
傳于洪仁浩曰參班儒生應製試官差出之命槪倣圓點生居齋生應製之例當自內閣以泮堂文任及閣臣入侍玉堂擬入而今日以七試官徑先擬入卽無於例之擧況春間應製試官亦有可據之事則如是擧行萬萬疎忽其委折當該承旨處爲先問啓更思不可仍置原望筒勿施更爲擬入
정조 11년
事變假注書張錫胤書啓臣敬奉聖批馳往傳諭于東部崇信坊契議政府右議政兪彦鎬所住處則以爲負罪賤臣自出城外近侍之宣諭至再至三仍又有偕入之命震懍焦隘轉益罔措顧臣危蹙之情事略已仰暴於前後附奏更不敢以枝辭蔓語屢瀆崇嚴而恩諭之下進身無路只自伏地戰慄處分是俟云矣臣旣承偕入之命姑爲仍留之意敢啓傳曰安心入城事更爲傳諭仍傳命召
정조 11년
事變假注書張錫胤書啓臣敬奉聖諭馳往傳諭于東部崇信坊契議政府右議政兪彦鎬所住處則以爲臣達宵繞壁屛息俟譴之際不圖城鑰初開史官遠臨十行辭旨又復勤摯拜稽祗受有淚無從至於困我之敎益增惶隕不知所出噫無狀賤臣冒據匪分觸事生疣致煩聖慮至於如此此其罪尤萬死有餘矣臣雖愚迷豈至全昧分義而自顧罪負深重無以自贖心神震悸訖未有定雖以前後恩諭之鄭重而有不敢冒昧趨承以重其恣肆無嚴之誅惟願亟被威譴以少安賤分而已命召不敢暫留於陋次又使錄事齎納尤增死罪云矣敢啓傳曰安心入城待朝造朝事遣史官傳諭期於偕來仍傳命召
정조 11년
洪仁浩以吏曹言啓曰今此朔祭景慕宮獻官前大司憲蔡弘履文禧廟終獻官前參判朴祐源孝昌廟獻官預差前承旨李祖源塡差而俱無職名竝令該曹口傳付軍職何如傳曰允
정조 11년
兵曹口傳政事行副司直蔡弘履朴祐源李祖源
정조 11년
沈豐之以吏曹言啓曰忠州牧使鄭履煥使之星火上來肅命仍卽當日辭朝事命下矣昨日上京後自臣曹出牌屢度催促則以爲素患虛眩之症轉輾沈劇脚氣拘攣寸步難動承命惶感來伏旅邸而冒雨行役之餘一倍添重實無起動往赴之勢云特敎之下終不出肅事甚未安令該府拿問處之何如傳曰允
정조 11년
申大謙以禁衛營言啓曰來八月當四番左部左司屬忠淸道五哨軍兵逢點實數六百五十二名已爲點閱整齊來八月初一日與內外各處入直將官軍兵等依例替代後舊軍放送之意敢啓傳曰知道
정조 11년
南鶴聞以禁衛營言啓曰來十月當四番左部中司屬五哨內忠淸道六百四十四名京畿八名來九月二十五日京中逢點依例準二朔立番之意兩道監兵使處預爲知委何如傳曰知道
정조 11년
申大謙以御營廳言啓曰本廳來八月九月兩朔應立左部後司屬全羅左道二哨右道三哨合五哨軍兵六百七十名已爲逢點整齊矣八月初一日與右司軍兵替代立番後舊軍放送之意敢啓傳曰知道
정조 11년
申大謙以御營廳言啓曰本廳來十月十一月兩朔應立中部前司屬全羅右道五哨軍兵九月二十五日京中逢點十月初一日與左部後司軍兵當爲替代立番趁期調送事本道監兵使處依前知會之意敢啓傳曰知道
정조 11년
申大謙以御營廳言啓曰依下敎駕前別哨李雲漢騎槍上下賞木三匹考例施賞之意敢啓傳曰知道
정조 11년
申大謙以右邊捕盜廳言啓曰本廳從事官蔡顯五身病猝重勢難察任改差何如傳曰允
정조 11년
正言徐有鍊所啓請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫嚴問快正王法請金甲島爲奴罪人克觀古今島爲奴罪人克泰泗川縣定配罪人萬赫更令王府設鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請還發配所罪人宋迪中亟令王府拿來嚴鞫期於得情請申愷嚴鞫得情施以當律請罪人寧鎭亟令王府設鞫嚴問期於得情快施王章請島置罪人趙時偉亟令王府設鞫嚴問期於得情措辭見上答院曰不允
정조 11년
丁未七月二十七日卯時上御春塘臺內試射入侍時行左承旨黃昇源記事官金孝建李相璜金祖淳以次進伏訖上曰新除授承旨催促入侍賤臣承命出與行右承旨申大謙偕入進伏命書傳敎曰同副承旨馳詣太學夕食堂到記收取以來又命書傳敎曰明日出宮門路協陽門爲之又命書傳敎曰承旨房仍又命書傳敎曰閫帥守令未差之代令該曹口傳差出又命書傳敎曰明日中日廳參班武士試取時承旨一員進去柳葉箭片箭各一巡試取試官前訓將禁將入直兵曹堂郞進去一中以上修正試記又命書傳敎曰參班儒武旣命待晴待令明日儒生則殿庭待令武士則中日廳待令差出試官試取以此分付又命書傳敎曰秋到記分製講明日爲之處所仁政殿爲之講則當於便殿試取以此分付命退諸臣以次退出
정조 11년
行都承旨沈豐之坐行左承旨黃昇源坐行右承旨申大謙坐左副承旨朴天衡坐右副承旨洪仁浩坐直同副承旨南鶴聞坐直注書金孝建仕一員未差假注書趙台榮仕直事變假注書尹寅基仕
정조 11년
南鶴聞啓曰大司憲尹師國未肅拜執義趙錫穆掌令吳著權枰持平沈銖吳彦敎俱在外監察茶時之意敢啓傳曰知道
정조 11년
黃昇源啓曰禁衛營將官來言今日本營軍兵日次私習云矣敢啓傳曰知道
정조 11년
黃昇源啓曰御營廳將官來言今日本廳軍兵日次私習云矣敢啓傳曰知道
정조 11년
沈豐之啓曰試所事體至爲嚴重雖是奉命之人必通試所後入來卽是例也而卽者注書因下敎率參班儒生十人來到仁政門外直爲開門入送初不通知於試所事極疎率當該注書不可無警而本院請推之外無他可施之罰何以爲之敢稟傳曰推考
정조 11년
黃昇源啓曰工曹判書具允鈺依下敎來待矣傳曰入侍
정조 11년
兵曹口傳政事以許𡨶金爔爲宣傳官
정조 11년
南鶴聞啓曰輪對官來待矣敢啓傳曰入侍
정조 11년
以原春監司狀啓罪人松大等定配事傳于南鶴聞曰更査鎭璧不足責海州定配世復北靑定配松大濟州牧島配事回諭
정조 11년
黃昇源啓曰今此試官望中時無職名人令該曹口傳付軍職何如傳曰允
정조 11년
傳于南鶴聞曰坐直承旨入侍
정조 11년
南鶴聞以兵曹言啓曰慶熙宮宮墻頹圮處因傳敎御營廳將校二人領率鄕軍十名分接二處間三日輪把使之嚴加巡察矣修築之役已盡完畢入直校卒今日自該營撤罷出去之意敢啓傳曰知道
정조 11년
南鶴聞以御營廳言啓曰慶熙宮宮墻頹圮處今已畢築分更巡察將卒撤罷之意敢啓傳曰知道
정조 11년
原春監司金載瓚疏曰伏以臣姿性粗率踐歷短淺居職則全欠詳密臨事則輒患糊塗內而庶僚之職外而百里之官尙懼其不能事事藩屛重寄尤豈臣所敢承當者哉一自忝叨見職自知不稱夙夜兢惕區區所自勉者惟在於循度守轍無自陷於故犯之科而蒙騃疎迂觸事憒憒尋常簿書之末亦不能按例擧行迺於原州前判官李時淵受由事不善周章自速大戾論其罪負合被重誅而聖度包荒不賜譴何始以誨飭之意特降匪怒之敎終推原恕之恩曲垂分揀之命臣震越之餘感涕無從不知此身之爲己有也臣於此又有所萬萬惶隕者玆敢首實以俟處分焉凡守宰之受由曠官實爲病民之巨弊除非法典所許情理切急者則一切防塞不少弛張卽道臣之職耳朝家之前後申飭非止一再雖或參量事勢不得已許由者亦必粘聯邑狀移報吏曹蓋所以守令行止自吏曹管攝之意也臣雖愚迷亦知法意之有在而頃者通川郡守金東鎭以其子病危劇請由甚懇子病給由固是格例之外而旣知實狀之甚急且値邑務之少歇不得不曲爲之許仍令暫往卽來而竊自意旣是格外且當卽還似不必循例粘移故粘移之報遂闕焉到今追思則是不特如原州事之不善周章而已一事而二罪俱發許之於格例之外罪也旣許而不爲粘移又罪也二罪也俱不免爲違越令甲欺隱朝家之歸臨事錯了已千重辟後時覺得悔亦無及揆以義分參之廉隅決不敢幸其倖逭厭然自掩玆敢猥入文字擧實自劾鈇鉞之誅伏地恭俟伏乞特降明威亟賜重譴以嚴藩憲以安賤分臣無任屛營祈懇之至以原春監司金載瓚上疏傳于南鶴聞曰判官受由反接之掩置事事在已故人且已脫空則焉敢追引此上疏還下送
정조 11년
丁未七月二十八日卯時上詣仁政殿秋到記儒生製述入侍時行都承旨沈豐之行左承旨黃昇源行右承旨申大謙左副承旨朴天衡右副承旨洪仁浩同副承旨南鶴聞記事官金孝建假注書趙台榮記事官李相璜金祖淳以次侍立上具翼善冠衮龍袍乘輿出宣化門詣仁政殿降輿陞座引儀唱試官以下行四拜禮讀券官判府事金熤吏曹判書吳載純參判李秉模對讀官吏曹參議曺允大前承旨李祖源前主簿鄭大容前正言趙鎭宅以次行拜禮訖陞殿熤進伏曰數日秋氣乍涼早朝臨殿聖體若何上曰一樣矣熤曰今此莫大之慶臣民夙宵顒望而每下待下敎之命尙不下敎臣等伏不勝抑菀矣上曰從當下敎矣上曰儒生分東西庭入之事分付仁浩承命出傳上曰懸題紙入之載純秉模承命持入命書表題仍命懸題引儀唱試官以下行四拜禮熤等行拜禮訖引儀跪告禮畢上乘輿還詣協陽門敎曰參班儒生中如有到記人注書率往仁政門外入門後還來可也孝建承命出上還御熙政堂引儀唱參班儒生製述試官以下行四拜禮讀券官行副司直金鍾秀藝文提學徐有隣大司成閔鍾顯對讀官校理魚用謙修撰洪義浩待敎尹行任行拜禮以次陞殿上命書賦題仍命懸題上曰試官姑爲退出可也鍾秀等承命退出引儀唱殿講試官以下行四拜禮講試官考官領敦寧洪樂性行副司直鄭昌順金憙參考官行副司直金履禧李惠祚副校理金履翼副護軍李太亨行拜禮訖以次陞殿樂性曰夜間秋氣過涼早朝勞動聖體若何上曰一樣矣仍命開講賤臣呼權就道等以次進講上曰工曹判書入侍賤臣承命出與工曹判書具允鈺偕入進伏上曰昨日修改何以速完也允鈺曰匠手咸集雨意甚緊故臣各別董飭以爲訖役矣命退允鈺承命退出上曰右承旨出去參班武臣試射賞格頒給後入來大謙承命退出少選還爲進伏上曰頒賞時何以爲之耶大謙曰受賞人使院吏呼名分給矣上曰使院吏呼名事極駭然承旨則生疎之致無怪其然而院吏之擧行極甚痛駭使宣傳官以次呼名分給賞典此是四百年故規而今日事誠駭然都承旨出去以此嚴飭上曰當該宣傳官汰去出榻敎上曰宣傳官有闕之代令該曹口傳差出出榻敎命書傳敎曰勿待命事遣史官傳諭仍傳命召儒生講訖上曰下番翰林呼朴鼎元新來祖淳承命呼新來訖命試官以下竝先退上曰輪對官入侍賤臣承命出與校書校理成大中戶曹佐郞尹光心內資奉事柳師模尙瑞副直長李英胄都摠經歷李汝節典設別提羅東善刑曹正郞鄭述仁典獄參奉金獻行司圃別提金致說成均司成姜垣以次進伏上各詢職姓名職掌訖命退上曰到記試官參班儒生製述試官入來考券事分付賤臣承命出與熤等鍾秀等以次進伏命考試考訖表三下金履喬賦三中金敬淳等以次出榜訖命退諸臣以次退出
정조 11년
丁未七月二十八日初更上御重熙堂坐直承旨入侍時右副承旨洪仁浩假注書趙台榮記事官李相璜金祖淳以次進伏訖上曰近來頒賞初不載錄於該房便覽是何故也仁浩曰姑未入錄而然矣上曰文武賞格分載各卷以爲詳備可也命書傳敎曰秋到記殿講居首幼學朴鼎元製述居首幼學金履喬竝直赴殿試講之次幼學金章玉製述之次生員沈厚鎭竝直赴會試講純通幼學金魯範許通尹德年韓耆裕李昌游金永弼等給一分製述次上進士姜履元講略安敬默等各紙二卷筆三枝墨三笏講粗朴準圭等各紙二卷筆二枝墨二笏賜給又命書傳敎曰參班儒生製述三中幼學金敬淳大學一件三下幼學金濬根金蓍根金達淳南正容金炳文金文根金履實閔光毅各紙二卷筆二枝墨二笏次上幼學金孝根尹宗基李希郁黃載鼎李重溫南正紀金履簡李厚生李時行李厚五趙金愚淳黃世鍾南炷金善根各紙一卷筆二枝墨二笏賜給武士射居首前郡守田德雨柳葉箭二中片箭二中三分加資其餘分等施賞又命書傳敎曰因參班儒生製述居首聞之進士金履毅是文正之孫云相當職收用事分付銓曹又以文兼宣傳官柳文養狀啓命書傳敎曰觀此狀辭邑底數面之川邊居民可謂閱一劫運隔岡而能免胥溺之患獨彼數面民人之被災至今思之不覺惻傷身米布雖有蕩減之命以官隷或班戶之故俱無身布入於蠲減秩者僅爲卄分之一事甚斑駁不可無均霑之擧無身布民戶當年還上特爲蕩減若此則身米布停退之類反或不及於停還令廟堂分付道臣使卽査問該邑還上中酌量分數停免期於相當事卽爲行會命退承史以次退出
정조 11년
行都承旨沈豐之坐行左承旨黃昇源坐直行右承旨申大謙坐左副承旨朴天衡坐右副承旨洪仁浩坐直同副承旨南鶴聞坐注書金孝建仕一員未差假注書趙台榮仕直事變假注書尹寅基仕
정조 11년
申大謙以都摠府言啓曰今日入直內三廳武兼禁軍及軍兵等中日習射請出標信傳曰知道
정조 11년
申大謙以都摠府言啓曰入直內三廳武兼禁軍及軍兵等中日習射事標信啓請命下矣雨勢如此不得爲之之意敢啓傳曰知道
정조 11년
南鶴聞啓曰合辭方張之時兩司無詣臺之員事甚未安除在外疏批未下外未肅拜呈告人員竝卽牌招何如傳曰允
정조 11년
南鶴聞啓曰大司憲尹師國牌不進執義趙錫穆掌令吳著權枰持平沈銖吳彦敎俱在外監察茶時之意敢啓傳曰知道
정조 11년
傳于黃昇源曰左承旨入侍
정조 11년
沈豐之啓曰卽者議政府錄事來言右議政兪彦鎬以爲雖伏承勿待命之敎而神魄遁喪衷情煎迫不敢退去仍爲胥命云仍納命召何以爲之敢稟傳曰卿何如是勿待命事遣史官傳諭仍傳命召
정조 11년
前事變假注書張錫胤書啓右議政兪彦鎬以爲連伏承勿待命之敎惶愪感泣有不敢一向煩瀆今方退歸私次謹當收召神精冒入文字仰請嚴誅云矣大臣旣已還第臣則退去之意敢啓傳曰知道
정조 11년
傳于沈豐之曰都承旨與修改後來待諸臣入侍
정조 11년
以鄭履煥囚單子傳于南鶴聞曰察理使明再明間當到本牧軍律擧行不可無地方官放送除辭朝罔夜趁期下送俾無後時之弊
정조 11년
朴天衡以禮曹言啓曰來八月初二日行文宣王釋奠祭初三日行社稷秋享大祭初四日行景慕宮秋享大祭犧牲本曹堂上與典牲提調明日當爲眼同看品而提調有闕未差本曹堂上有難獨爲擧行本署提調令政院稟旨變通以爲及時看品之地何如傳曰允
정조 11년
朴天衡啓曰因禮曹草記來八月初二日文宣王釋奠祭初三日社稷秋享大祭初四日景慕宮秋享大祭犧牲本曹堂上與典牲提調明日當爲看品而提調有闕未差令政院稟旨變通事允下矣典牲提調未差之代令該曹口傳差出以爲及時擧行之地何如傳曰允
정조 11년
兵曹口傳政事副司直金履素
정조 11년
朴天衡啓曰行副司直李文源修改復命時所帶摠管初不肅拜飭敎之下遽然徑出而入侍命下之後始呈肅單書以資憲加資故以其違式而退却則謂有情勢無意變動原單雖因下敎纔已捧入而肅單之備書加資已違格例資級之任自降書尤涉未安揆以事面不可無警推考何如傳曰雖有認以資憲行公之飭敎肅單之書資級大違格例從重推考可也
정조 11년
黃昇源以弘文館言啓曰本館下番修撰臣洪義浩以禁衛營從事官今日本營上下坐起時晝仕出去之意敢啓傳曰知道
정조 11년
黃昇源以戶曹言啓曰慶熙宮各殿堂及內各司雨漏內外墻垣改築處昨已畢役霽光門墻垣頹圮處今日始役而雨勢如此不得已今姑停役宗廟內墻之役一體停止之意敢啓傳曰知道
정조 11년
黃昇源以兵曹言啓曰前波知僉使金漢升狀罷該帥臣請勘事上曰依爲之規避不赴者卽其地充軍自有先朝受敎且載大典通編不必令攸司稟處依法典施行可也事命下矣金漢升咸鏡道三水府波知鎭充軍而漢升旣到南兵營云令本道押付本鎭事分付該道道臣之意敢啓傳曰知道
정조 11년
黃昇源以都摠府言啓曰都摠管李聖圭以社稷大祭亞獻官隷儀事議政府晝仕出去之意敢啓傳曰知道
정조 11년
南鶴聞以義禁府言啓曰保放罪人金冕禹依例還囚後決杖之意敢啓傳曰知道
정조 11년
南鶴聞以義禁府言啓曰今月初七日初更量犯夜人前守門將金冕禹因御營廳草記拿囚矣金冕禹依例隨更數決杖十度放送之意敢啓傳曰知道
정조 11년
京畿監司啓本抱川罪人李光晉獄事査啓判付啓李光昇之三條鳴冤自以謂各有所據而邑査道啓一皆卞破終靳傅生者雖出於法官守經之論而考其文案參以事情被死人福萬之拔刀凡爲兩遭而一拔於店上已露犯凌之心再拔於家前將售擬刺之兇則伊日光晉輩之擁遮渠父脫身逃命特幸耳從玆以往彼則爲上執之肉此則如怯弦之矢是如可及其再來之時藉曰刀在地上火握拳中而想其頭勢之可怕可愕則在地之刀安知不及身握拳之火安知不衝簷而到了這箇境界光晉兄弟之只知爲親不知有己卽地跳下竝力摳打者卽天理人情之所不可已兺不喩我國雇與主之別未有一定之制比隣生長旣作婢夫多年賃傭有異常人而渠祖渠父及渠之祖母無非李哥受貢中舊物而以渠母之良不入於帳藉是隱乃比諸道啓深引洪烈曾事尤有間焉且光晉兄弟之方其下手也禍迫燃眉勢急捍頭兄先弟後弟重兄輕之全未記得容或無怪而檢庭之將分首從兄則謂以躬犯營邑之已決囚放弟則稱以吐實誓不獨生爭得一死始也以子而爲父終焉以弟而代兄噫王者之政當以敲礪爲先而律或有時乎撓屈故朝家年前於坡州曺哥獄事已有所特貸者則獨於此囚不宜異同抱川縣殺獄罪人李光晉光昇招致營庭以此曉諭後放送今以諸招及査案觀之當初見過不過微眚中間隱身亦非重罪而兩兄被笞一村貽害甚於田牛之借奪妻子之勒絶可見其許多苛酷之擧似此武斷之習若不痛繩則小民何以措手足乎事端現發之後不可以二子之曲恕置而不論光晉父李哥段令査官嚴刑懲礪爲良如敎
정조 11년
禁府啓目兵曹佐郞李重原情云云傳旨內辭緣泛稱遲晩刑推得情何如判付啓分揀放送爲良如敎
정조 11년
禁府啓目兵曹佐郞金珍珞原情云云傳旨內辭緣泛稱遲晩刑推得情何如判付啓除刑推議處爲良如敎
정조 11년
禁府啓目宣傳官沈公俊原情云云傳旨內辭緣泛稱遲晩所當請刑是白乎矣宣傳官勿爲請刑載在大典通編上裁何如判付啓依允
정조 11년
禁府啓目罪人閔心爀原情云云問目內辭緣泛稱遲晩所當請刑是白乎矣曾經宣傳宮勿爲請刑載在大典通編議處何如判付啓依允
정조 11년
禁府啓目前參奉具彝錫原情云云旣已捧供依例放送爲白乎旀觀此所供係是山訟令京兆稟處何如判付啓依允
정조 11년
丁未七月二十九日未時上御重熙堂都承旨與修改後來待諸臣入侍時行都承旨沈豐之記事官金孝建李相璜金祖淳禮曹判書徐有隣錦城尉朴明源以次進伏訖上曰自朝雨來不害於役事乎明源曰臣等承命更爲奉審且率去解事人十分商量而別無大段修補之處故以手按摩而已矣有隣曰陵官輩以爲或有莎草傷損處則間間播種似好而不敢自下任意爲之云何以爲之乎上曰播種處大段乎有隣曰今則無所損日後或有所損則欲播種云矣上曰雖播種何可輕易爲之乎有隣曰諸陵丁字閣渗漏處待秋夕節修改乎上曰隨其大小趁卽修改好矣上曰雨水連仍於農事無大段有害否明源曰今則秋事幾乎成實雖雨無加傷矣上曰長興民人漂流處聞甚矜惻矣有隣曰伏見夜下傳敎實爲均惠之道矣命退諸臣以次退出
정조 11년
丁未七月二十九日酉時上御重熙堂左承旨入侍時行左承旨黃昇源假注書趙台榮記事官李相璜金祖淳以次進伏訖上曰李文源知以資憲大夫摠管入侍事分付賤臣承命出回奏曰重臣伏承嚴敎不勝惶悚俄已出去闕外云矣上曰方以修改事欲爲下詢何敢出去卽爲入來事分付賤臣承命出回奏曰重臣以資憲大夫書肅單然後入侍云矣上曰肅單雖書加資捧納事分付政院賤臣承命出傳與李文源偕入進伏上曰靖陵役事至幾日畢役乎文源曰始役五日纔告完矣上曰五日內畢役尙云速矣卿於役事善爲監董故今番亦以卿命送耳文源曰雨意甚緊不可遲緩故多致匠手不計晝宵以爲董役矣上曰卿何不居京耶文源曰非不欲居京而事多難處故未能上來至於官職無意行公矣上曰卿何爲此言頃以吏判薦望事致有葛藤若使卿獨擅其中豈有是也文源曰如臣庸愚何敢議擬於銓任乎尤不勝惶愧矣上曰吏判自是卿門職何必過辭文源曰吏判之職豈可但以門閥論而臣父常以此等重任有所面訓在臣萬無承當之望矣上曰卿勿過辭摠管今已肅謝何當入直耶文源曰雖云出肅實無行公之意矣上曰勿辭也仍命退文源承命先退命書傳敎曰不過申飭前判書金履素敍用犧牲看品提調不不可備員兼帶本署之任仍任仍令該曹口傳付軍職卽爲進去命退承史以次退出
정조 11년
傳于洪仁浩曰左承旨馳詣宗廟景慕宮奉審摘奸以來
정조 11년
洪仁浩啓曰大司憲尹師國未肅拜執義趙錫穆掌令吳著權枰持平沈洙吳彦敎俱在外監察茶時之意敢啓傳曰知道
정조 11년
以大司諫金翊休正言徐有鍊牌不進罷職傳旨傳于南鶴聞曰只推
정조 11년
南鶴聞啓曰合辭連日闕啓事甚未安除在外外大司憲尹師國卽爲牌招大司諫金翊休正言徐有鍊旣有只推之命一體牌招何如傳曰允
정조 11년
傳于洪仁浩曰今朝因諸道査案判付覺之問于該曹則六月以後闕推云而所對極爲如何刑獄何等重事無朝令擅停事甚駭然當該判堂從重推考
정조 11년
申大謙啓曰參班儒生應製試官差出之命槪倣圓點生居齋生應製之例當自內閣以泮堂文任及閣臣入直玉堂擬入而今日以七試官徑先擬入卽無於例之擧況春間應製時試官亦有可據之事則如是擧行萬萬疎忽其委折當該承旨處爲先問啓事命下矣問于右副承旨洪仁浩則以爲參班儒生殿庭待令試官差出事命下之後取考春間前例則諸試官因特敎差下而今番旣未經稟不敢循例排擬至於圓點居齋生試取時傍照之例則茫未覺得徑先以七試官擬入莫非臣昏謬妄率之罪伏地震懍不知所達云矣敢啓傳曰知道
정조 11년
以江華留守狀啓內軍器所藏上下庫舍修理事傳于申大謙曰觀此狀辭不可不及時修葺別軍職李儒敬今初三日當齎去辛丑別置未運條及丁未條別置物種下送預令知悉辛丑條丹木一萬斤輸置弊煩來頭倭貢中各年計除卸置準本數事使之依此傳敎文移該曹今番下送時內武庫物種則別軍職當句管出納內帑物種非別軍職所管而中使則徒當下送今番姑爲推移捧置事已有下敎於別軍職處卿其一體知悉事回論
정조 11년
洪仁浩以弘文館言啓曰校理沈能翼修撰沈晉賢副修撰尹序東旣有只推之命竝卽牌招察任何如傳曰允
정조 11년
黃昇源以戶曹言啓曰宗廟內墻及慶熙宮霽光門墻垣改築處今已畢役之意敢啓傳曰知道
정조 11년
申大謙以兵曹言啓曰本曹堂上軍官禁軍遞兒窠今方有闕矣依定式禁軍別將與各番將眼同試取以其居首者塡差之意敢啓傳曰知道
정조 11년
申大謙以兵曹言啓曰卽接廣智營入直哨官李泰亨手本則集春門北邊宮墻舊築一間許蓋瓦及椽木因雨頹落云雖異於本墻全體之頹落而近値雨水連仍之時亦不無全體之因渗漏頹落之慮令紫門監待晴卽爲蓋瓦把守軍兵則椽木旣爲脫落此與蓋瓦之缺落稍重亦令該營門量宜定送嚴加守直之意分付何如傳曰允
정조 11년
申大謙以訓鍊都監言啓曰集春門北邊宮墻舊築一間許蓋瓦及椽木因雨頹落處把守軍令該營門量宜定送事自兵曹草記矣廣智營入直軍五名將校一人率領限修改間嚴加守直之意敢啓傳曰此與頹圮有異勿定別把守嚴加巡察改瓦改板從速爲之可也
정조 11년
刑曹啓目粘永柔縣殺獄罪人朴載淑獄事回啓云云直以載淑徑斷正犯一向刑推恐非審克之是白乎矣殺獄甚重非臣曹所敢擅便上裁何如判付啓朴載淑之殺妻未可謂之奸所捕捉而遽生疑怒縛之踢之和施周牢四日致命殺人者死自有當律設令金明利馬得準終失跟捕則此獄將無究竟之路乎鄭京五段咸女之行淫與否於渠何關而窺伺田畔脅脫衫裳之擧措已極駭悖其他情節種種可痛一向拷訊致斃可慮事當京五則停刑載淑則仍推以待在逃是在金馬兩漢之就捕而謹考受敎凡挽裳對盤之案勿許輕先錄啓京五之窺視無異對盤脫衫甚於挽裳然則載淑或可爲一分可原之端嚴刑三次減死定配每日次次次準次後發配京五考律勘處事分付金召史情涉矜惻不足深責卽爲放送爲良如敎
정조 11년
刑曹啓目粘殺獄罪人李堰獄事回啓云云大辟論斷關係甚重臣不敢擅便恭俟上裁爲白乎旀李重喆徐正道依前曹啓施行何如判付啓更令新道伯參以己見旁探物情論理狀聞後更問前道伯稟處干連諸人放送爲良如敎
정조 11년
刑曹啓目粘鳳山殺獄罪人盧光載獄事回啓云云罪人盧光載依道啓仍爲同推之意分付何如判付啓所謂被死是在朴萬奇以七十癃之人旣醉且飽闌跚匍匐際此逢此光載之詰難則渠之使酒使氣竟至致斃不是異事兺不喩考其屍帳傷處又無見於要害實因之懸以被搗亦未知爲然大抵邂逅之律政爲此獄準備鳳山郡殺獄罪人盧光載以少凌長之罪嚴刑一次又以邂逅之律懲給贖銀後放送爲良如敎
정조 11년
刑曹啓目粘任實縣殺獄罪人鄭明采獄事云云踢殺成成爲節次箇箇承款報議政府詳覈施行何如判付啓三尺至嚴法不可以參情而此獄段因戲也因病也因邂逅也戲殺不償病故勿問邂逅給埋葬銀此亦金石之典也鄭明采之於成成爲素有同閈之好毫無欲害之心兺除良觀其手勢參以事理明采之罪於此獄誠冤矣然而自初輸款願卽從死良心之不淺亦足可見特以重獄體之意更令有格捧結案而渠又隨問卽服一直不變死囚之似此愚直曾所罕見原情之外法固可宥若戲若病若邂逅三罪良中從重論明采身乙卽爲勘放事分付道臣爲良如敎
정조 11년
刑曹啓目粘固城縣殺獄罪人馬太朋獄事云云依前嚴訊取服具格啓聞之意分付道臣何如判付啓諸凡殺妻之案分傳貸命之科者蓋有裁量者存焉殺則死固常憲是不但重民命直爲其洩幽冤而使爲其夫者邂逅犯手竟至償命則死者有知未必服於心至於此獄段蠱埋之疑旣歸烏有則行兇之慘毒不可但以故殺論兺除良死者之飮冤又不止於非命勒受惡名死亦未雪太朋不死之前無以慰死者之心依前同推期於得情斷不可已以此分付爲有矣常漢貿貿無知識愛妻之情易勝於愛同己是去乙太朋段起疑於然疑之跡急於復報甘心戕害此亦必欲求生者也然於已具之獄難容濫緩之論令道臣知悉此意來頭同推如得別般違端另具意見陳聞事竝以分付爲良如敎
정조 11년
刑曹啓目粘河東府滯囚是白在劇逆洋海之四寸弟惡得憙得婢自今三月等段以凶逆之至親與僮指當初逮較必有委折今不可遽爾決放竝只嚴刑發配恐不可已而旣有開錄狀聞以待處分之命臣曹不敢擅便上裁何如判付啓竝本府定屬官奴仍令保授本官俾無得擅便行止婢屬段置亦令定屬官婢爲良如敎
정조 11년
刑曹啓目粘驪州牧殺獄罪人姜就文獄事云云臣曹不敢擅便待獄事究竟令該曹稟處何如判付啓依回啓施行爲旀金女判達之渠以鄕曲賤人能知貞白之義視死如歸不失所守卿曹覆啓中褒美之請深得風礪之政令道臣分付地方官就其閭表旌事行會爲良如敎
정조 11년
刑曹啓目粘光州牧殺獄罪人崔明達獄事云云依前訊推之意分付道臣爲白乎旀鎭安縣殺獄罪人卞德金獄事云云依前訊推期於取服之意分付爲白乎旀長興府殺獄罪人金占東獄事云云依道啓跋語還囚嚴訊期於取服之意分付何如判付啓光州牧殺獄罪人崔明達獄事段藉如道伯跋語以擬議首從於天顯之親謂有傷於倫理則大明律只坐家長云云當屬於衍文闕典乎且況情與跡俱較然又不必拘攣於換定持難於年久今若以昌信爲首明達明水爲從則爲昌信子者其敢潛幸其自脫不思代其死之方乎如是然後王法不屈天倫可伸豈非所謂一擧兩得乎惜其道伯之意不到此是如乎換定一款姑不勒令擧行而昌信身乙爲先捉致營庭以渠犯與子犯間發問目捧供啓聞後更爲稟處爲旀鎭安縣殺獄罪人卞德金獄事段看證旣不緊著斷定終涉懸空而雖欲移換又歸懸空第令依前同推爲旀長興府殺獄罪人金占東獄事段前判堂之覆難獄體當如是道伯之捨舊見亦可見從善之意而一條疑端終有未盡釋然者德來等助虐之手勢猛與不猛比占東果何如是隱喩今於成獄之時不可草草盤覈牢定鐵案令道臣就此出意見論題該邑使之祥加究詰待了當報來仍卽狀聞後稟處爲良如敎
정조 11년
刑曹啓目粘連云云固城縣定配罪人鳳山來鄭東益代射發配時使池太淑爲名人暗地替配太淑受人賂物替當赴配末後逃躱尤爲獰慝分付道臣嚴飭各鎭營斯速捉得依律重繩配所官之矇不覺察不可無警其時固城縣令捧現告拿處何如判付啓竝只依回啓施行爲旀一時兼任之泗川倅該道伯枚擧請罪則接置之地方官耳亦全然不論海伯事非矣況旀兼有見失未捉之罪而極意斗護何太荏弱該道臣從重推考當該地方官先罷後拿稍刷外方紀綱爲良如敎
정조 11년
刑曹啓目粘平山府殺獄罪人崔阿只等結案取招事回啓云云依新領定式照律報議政府詳覆後稟處何如判付啓報議政府啓覆時稟處爲良如敎
정조 11년
右議政兪彦鎬疏曰伏以臣自賓筵而走伏金吾自金吾而逬出城外衷情震剝擧措蒼黃正猶迷騃之子受責於父母啼號奔走若無所歸此實莫之爲而爲者豈或全昧分義甘犯罪戾而然哉及夫嚴敎之洊降不免旣出而後入情窮勢蹙泥首請命史官之頻辱命召之屢授徒煩應接之勞重速瀆擾之誅而不圖聖慈曲施寬貸不加之罪一例敦勉臣於是乎惶隕感泣不得不退還私次而前後罪負自知罔赦焉敢以勿胥之有命而厭然自恕因仍冒據也哉噫如臣無似猥叨匪據批諭筵敎期勉過隆有非庸陋之所敢擬議者然始旣不得不冒膺則終亦不敢不思效而奈其賦性則儱侗臨事則疎忽無知妄作自速大戾下以負對揚之初心上以孤委畀之聖意畢竟所承嚴敎萬萬非今日臣子所忍聞者天威咫尺驚惶戰灼不自覺其顚倒奔逬是豈敢有一毫自阻之意而忱誠未暴責諭非常又是人臣所不敢聞者戴天履地承此下敎雖欲卽日滅死而有不可得跼蹐徊徨將焉所容辜恩負德一則臣罪二則臣罪撫躬慙痛尙雖尤哉嗚呼臣受知最深受恩最厚一紀之中自宮僚而位三事寵遇之隆躋躐之驟歷數朝列未有臣比則其所以銜結報效尤宜百倍於他人而不能仰體德意乃反貽惱聖衷論其罪犯萬殞猶輕雖荷天地涵覆之德得以息偃在家而揆以廉義事理其何敢徒特寵靈自同無故苟然蹲冒於具瞻之地貽羞淸朝而重負聖眷哉以殿下體下之仁倘一垂察於此則必不待臣言之畢而有以俯諒矣臣累日焦隘之餘疾病呻頓神識昏瞀無以盡情陳暴略將數行文字更瀝危蹙之懇伏乞聖明亟命刋削臣職勘正臣罪俾公體私分兩得其宜則造化生成之澤臣當沒齒頌祝矣臣無任悚懍隕越瞻望祈懇之至答曰省疏具悉卿懇莫云古今之異宜去就寧激無苟予豈必深非但欠激處太激間忽吹薤之戒不若無是亦莫更提賓筵酬酢泛言隱憂傳諭說話爲譬滋惑其間三節事端不過如斯卿須安心勿辭卽起視事仍傳曰此批答遣史官傳諭于右議政